MAFIA PAJAK
Ureung seumeuseut eungkot geumita
Hanjan tho paya geutron lam leuhop
Eungkot geujak kuep di dalam paya
Naleung dilingka mandum geusalop
Hana nyang laen eungkot geuraba
Nyang raya-raya dilee phon geudrop
Nyang ubeut-ubeut hana geukira
Tinggai lam paya bah dikuep le gop
Meunan keuh bagoe jinoe umpama
Le that mafia ureung nyang top-top
……………………………………………….
……………………………..
Nyan lom cit cae bak Cek Madya
Kirem keu hamba geukheun bek rhob-rhob!!!
Di ulontuan han ek lon saba
Lon sambong sigra tajam meusalop
Sabab meupakhok santok paih raya
Lagi mafia haba teungoh top
Han ek tapike han troh keunira
Di awak kaya peue meu’en leuhop
Gaji leupah le pangkat that raya
Mantong meuraba geucok atra gob
Tugaih duek Kanto cit jaga-jaga
Soe nyang meucuca laju geuyue drob
‘Antanjo cit droe nyang tubok raga
Karma meugisa jinoe jih geudrob
Geutanyoe rakyat nyang udep papa
Soe tapeucaya mandum meuluhop
Ka lheueh tadeuno sideh Jakarta
Di Surabaya rame ka geudrob
Peue guna geudrob meulagee nyangka
Peng ji peuraba hukom meusinthop
Jaksa ngen Hakim ka seupot mata
Meunang rupia hukom meulungkop
Peue lom nyang geudrop nyang top-top raya
Sang sandiwara han salah takot
Di awak rayek piasan mata
Mangat tasangka keubit-keubit got
Nanggroe han maju sabe lam papa
Dum kas Negara buet tikoih seupot
Jipreh bak Kanto ngen ijo mata
Pajak rakyat ba ie babah sijot
Konglemerat toke bandum ji guda
Pajak nyang raya ji peukeulibot
Jilakee persen meuretoih juta
Nyankeuh mafia pajak beureuob
Di agen pajak bertindak sigra
Di bagi dua untong nyang jipot
Tangieng pakaian abdi negara
Buet ji keureuja pancuri “silop”
Kanto Negeri milek Negara
Po oknum kira waresan Nekkot
Haselan tamong diniet pusaka
Hingga peue teuka bandum jiseupot
Meung rata teumpat ka meunan cara
Nanggroe Mafia nan jih leupah got
Geutanyoe rakyat meuraba-raba
Soe tapeucaya nyang jeuet taseutot
Peue keuh disinoe puteh gleh safa
Goh na beurita nyang ka meusalop
Hate ka ragu gadoih peucaya
Sinoe di Banda goh le soe sorot!!
Mudah-mudahan bak tanyoe bek na
Nanggroe ban lheueh jra teungoh geupeugot
Teurimong gaseh keu Cek Madya
Ca-e ka tiga lon sambong seutot!!!
Aleh kiban nyum bak Cek Madya
Ube kuasa ka ulon peugot
Peumeu’ah ulon wahe pemirsa
Bak ulon rika kadang le reungkhot!!!
T.A. Sakti
Banda Aceh, Hameh, 28 Cuco Molod 1431/28 Jamadul Awal 1431 H/ 13 Mei 2010 poh 16.30 WNAD
(Catatan: Sms Cek Madya jitamong bak HP lon: 12-Apr-2010, 21:24:52).
ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn unk unk ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn jav_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bjn_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn gla_Latn ace_Latn ace_Latn